
DISPUTATIO  MEDICA 

I 

INAUGURALIS 

QUiEDAM  de 

PURPURA  HAEMORRHAGICA 


COMPLECTENS. 


PRAEFANDA. 


v*£uamvis  ingenium  humanum  plerasquae  ar¬ 
tium  quae  ad  bene  beateque  vivendum  operam 
conferunt,  insigniter  auxit  atque  ornavit,  confite¬ 
ri  tamen  oportet  medicinam  haud  multum  exinde 
lucis  accepisse  :  imo  vero  ex  iis,  qui  eandem  ex¬ 
coluerunt,  complures  celeberrimos,  ratiocinandi- 
que  et  judicandi  peritissimos,  quam  maxime  eam 

corrupisse,  ej usque  vero  progressui  obstitisse.  Ne¬ 
mo  medicorum  ignorat,  Galenum,  virum  mente 
acerrima  donatum.  Artem  Apollinarem,  sexcen¬ 
tos  amplius  annos,  obscurasse,  et  quasi  compedi¬ 
bus  vinxisse.  Quem  alii  permulti  secuti  inani¬ 
bus  et  falsis  eam  vitiarunt.  Inquirere  non  in¬ 
utile  est,  cur  tanta  acies  tanti  que  labores  tantu¬ 
lum  artem  Machaoniam  adjuverint.  Hanc  vero 
quaestionem  agitare  et  fusius  prosequi  nec  consi¬ 
lium  initum  postulat,  nec  angusti  limites  sinunt. 
Illud  solum  hic  notabo,  vitae  principium,  particu¬ 
lam  istam  aurae  divinae,  hucusque  hominis  inge¬ 
nium  fefellisse,  sacro  tectum  involucro ;  ideoque 
leges  ejus  rectrices  iis,  quae  brutam  tellurem  gu¬ 
bernant,  proculdubio  dispares,  nondum  prorsus 
innotuisse.  Huc  accedit  medicos  ingenio  orna¬ 
tissimos,  ordinis  lucidi  studiosos,  at  rationis  Ba- 
conianae  immemores,  legibus,  quas  ipsi  initio 
finxerint,  sparsa  et  indigesta  subjicere,  potius 
quam  hisce  ipsis  indagatis  et  invicem  collatis,  eo¬ 
rum  leges  causasque  genitrices  invenire  nixos 
esse.  Quot  quantosque  in  errores  lapsi  sint  me¬ 
dici,  istam  artis  promovendae  rationem  amplexi, 
dictu  est  difficile.  Ex  omnibus  autem  morbo- 

rum  generibus,  quae  exinde  eos  luserunt,  vix 
ullum  memoratu  dignius  est,  quam  quod  “  Pur¬ 
pura  Haemorrhagica”  apud  hodiernos  nominatur. 
Hanc,  summos  medicinae  honores  ambiturus, 
argumento  hujusce  opusculi  selegi :  haud  sane 
professus  lucem  me  novam  eidem  illaturum  esse  : 
In  animo  est  ostendere,  perquam  hallucinatos 
esse,  qui  petechias  omnigenas,  ratione  inani  prius 
accepta,  ad  vires  labefactas  et  vasa  resoluta  retu¬ 
lerint  :  simulque,  quam  paucissimis,  quaeque  no¬ 
tabilia  ad  morbum  propositum  attinentia  explica¬ 
re  :  sive  quae,  in  ipsis  curationibus  versatus,  sive 
quae,  alienis  fontibus  petitis,  cognoverim. 


DE  HOC  MORBO  NOMINANDO  ET  DEFI¬ 
NIENDO. 


Hic  morbus  varia  accepit  nomina,  prout  cui¬ 
que  de  ejus  natura  sentire  placuerit.  Adairus, 
vir  summa  acie,  qui  ejus  notas  luculenter  de¬ 
scripsit,  nomen  adhibuit  harum  praecipuis  am¬ 
plectendis  idoneum ;  nempe,  “  Hamorrhoeam 

Petechialem.”  Ferrisius  *  atque  De  Graa- 
fius  f,  <c  Petechias  sine  febre ”  vocarunt.  Dun- 
canus  noster,  qui  tanta  laude  complures  annos 
Medicinam  Theoreticam  alumnos  Edinenses 
edocuit,  “  Petecliianosin ,”  sive  “  Aimorrhceam” 
nuncupare  maluit.  Nomine  Villaniano  uti 
in  animo  est ;  id  est,  “Purpuram  Haemorrhagi¬ 
cam”  vocare  :  quippe  quod  optime  signa  praecipua 
complectitur  ;  nimirum,  sanguinis  cursum,  atque 
maculas  purpureas. 

Batemanus,  Villanum  secutus,  Purpuram, 
apud  librum  de  cutis  morbis  conscriptum,  uti  Ge¬ 
nus,  proposuit :  cui  species  quinque  subjecit,  sci¬ 
licet,  Purpuram  simplicem ,  Urticantem ,  Conta¬ 
giosam ,  Senilem ,  atque  Hcemorrhagicam.  Ipsam 
vero  Purpuram  definio  esse,  “  Maculas  purpu¬ 
reas  invicem  disjectas  et  parvas,  viribus  aliquando 
fractis :  febre  vel  comitante  vel  deficiente.”  Si¬ 
quidem  non  nisi  Purpuram  Hcemorrhagicam 


*  Vide  Ferris,  apud  “  Medical  Facts  and  Observa- 
tions,”  vol.  ii.  mdccxci. 

•f-  Vide  “  Disp.  Inaug.  dePetechiis  sine  Febre,”  Gott, 

persequi  consilium  est,  missis  aliis,  hanc  sic  defi¬ 
nire  placet:  “  Cutis  maculis  purpureis,  citra  asperi¬ 
tatem  aut  humorem,  non  manu  premente  evanes¬ 
centibus,  vitiata ;  aliquando  vesiculae  cruore  plae- 
nae  prodeuntes :  sanguis,  hic  illic,  admota  causa 
levissima  aut  nulla,  profusus,  haud  ulla  simul 
parte  corporis  exulcerata,  nec  urgente  febre :  vires 
non  semper  labefactae.”  Confiteri  oportet,  hancce 
definitionem  non  esse  satis  lucidam  aut  concin- 
nam :  At  vero  difficile  est  ita  definire,  ut  verba 
pauca  notas  hujus  mali  proprias,  dubiis  vel  for¬ 
tuitis  praetermissis,  amplexura,  eam  clare  patefa¬ 
ciant.  Illae  enim  Scorbuto  cum  Purpura  Hae¬ 
morrhagica  communes  sunt ;  quo  fit  ut  aliquas 
Scorbuti  proprias  deesse,  opus  sit  declarare. 


DE  INDICIIS. 

Purpura  Hcemorrhagica ,  instar  aliorum  mor¬ 
borum  plurium,  non  omnes  quos  adoriatur,  iis¬ 
dem  implicat  malis  :  at  plurimum  mutatur,  prout 
corporum  proprietates  varient.  Non  quod  non 

utrumque  sexuum  aggredi  potest,  omnesque  par¬ 
tes  aetatis,  et  omnigenam  corporis  indolem  pariter 

* 

affectat :  exinde  autem  aliam  alias  formam  sibi 
induat,  necesse  est.  Nonnullos  ex  improviso 
male  habet,  praenunciis  deficientibus  :  at  saepius 
valetudo  antea  conquassari  incipit.  Non  raro 
vires  cibi  concoctrices  prius  dilabuntur  :  id  quod 
testantur  hae  notae  praegressae,  nempe,  vomitus, 
cibi  fastidium,  dolor  capitis  et  quae  sunt  hujus¬ 
modi.  Modo  febricula  antecedit. 

Maculae  lividae,  vel  petechice,  omnium  hujus 
morbi  notarum  prima  esse  consuerunt.  Initio 
crura  fere  iisdem  efflorescunt :  dein  serius  ocyus, 
femora,  brachia,  pectora,  dorsum  et  venter.  In¬ 
terdum  vibices  liventes  erumpunt,  perinde  quasi 
verbera  summam  cutem  violassent,  maculis  exi¬ 
lioribus  hic  illic  interjectis.  Manus  rarius  iis¬ 
dem  vitiantur :  nec  saepe  maculatur  vultus.  In¬ 
ter  principia  rubor  laetior  nitet :  postea  maculae 
livere  coeperunt :  tandem,  desiturae,  subfuscae  aut 
flavae  fiunt :  id  quod  conspicere  licet,  quoties  ar¬ 
tus  contusus  ecchymosi  laborat.  Hinc  manifes¬ 
tum  est,  maculas  alias  eidem  homini  alios  exhibe¬ 
re  colores  :  non  omnes  enim  simul  erumpunt,  ma- 

turescunt  aut  abeunt.  Frequentius,  non  pro¬ 
minent,  cuticula  laevi  atque  nitente  obductae : 
aliquando  tamen  sanies  subatra  subtus  effunditur, 
hancce  elatura  :  id  est,  vesiculae  lividae  vel  nigrae 
apparent.  Partes  autem  tenerrimae,  tegumentis¬ 
que  tenuissimis  velatae  hisce  potissimum  scatent, 
lingua,  genae,  labia,  palatum  et  gingivae.  Scire 
licet,  maculas,  vel  leviter  tactas  aut  pressas,  san¬ 
guinem  fundere  solitas  esse :  quinetiam,  partes 
summae  cutis  jam  decolores  et  sanas  digito  quam 
minime  pressas  aut  contrectatas,  extemplo  purpu¬ 
rascere  ;  maculis  nempe  novis  foedari. 

Maculae,  quod  jam  notavi,  mole  permultum 
variant.  Alias  exilissimae  sunt;  alias  eas  refe¬ 
runt,  quas  pulices  mordendo  intulerint. 

Nec  solummodo  maculae  contrectatae  pressaeve 
cruorem  fundunt ;  at  frequenter  sua  sponte. 
Quinetiam,  hujus  morbi  proprium  est,  sanguinem 
uberrime,  apud  partes  interiores  membranis  mu¬ 
cosis  instructas,  profluere.  Quidem  sane  infeli¬ 
ces  subito  obierunt,  aut  viribus  inde  lapsis  synco¬ 
pen  lethalem  facturis,  aut  homine  strangulato, 
si  eruor  effusus  animae  meatum,  (membrana  mu¬ 
cosa  obductum),  obturaverit.  Aliquando  eruor 

parcius  et  lentius  effluit.  Modo  certam  legem 
temporis  hic  fluxus  servat,  integritatibus  inter¬ 
jectis  ;  alias,  incertis  temporibus,  prodit ;  alias, 
sanguis  assidue,  at  non  large,  effluit. 

Quanquam  nulla  ex  membranis  mucosis  hoc 
profluvio  immunis  esse  potest,  eruor  tamen  potis¬ 
simum  e  gingivis,  Faucibus,  lingua,  labiis,  gena¬ 
rumque  facie  interiori,  effundi  solet ;  nec  raro  ex 
membrana  palpebrarum  interiori,  eave,  quae  au¬ 
ris  meatum  externum,  et  urinae  vias,  obducit. 
Quanto  nimirum  subtilior  et  tenerior  sit  aliqua 
ex  hisce  membranis,  quantoque  vasis  abundan- 
tior,  tanto  eadem  huic  fluxui  subeundo  opportu¬ 
nior  est.  Vix  opus  est  ut  adjiciam,  asperam  ar¬ 
teriam,  ejusdemque  surculos,  intestina  atque  par¬ 
tes  naturales  frequenter  cruore  profuso  scatere. 
Haud  celandum  est,  signa  jam  relata  perquam 
esse  varia  et  incerta ;  nec  semper  membranas  in¬ 
teriores  eo  plus  cruoris  effusi  exhibere,  quo  magis 
summa  cutis  maculis  purpurascat:  praeceptum 
nempe  perpetuum  huic  rei  deesse. 

Quod  ad  naturam  sanguinis  effluere  soliti,  aliis 
alius  esse  fertur.  Eum  interdum  subatrum  esse 
accepimus  ;  subinde  porro  concreta  quasi  innatan- 

tia  habuisse.  Quinetiam,  auctores  fide  summa 
dignandi  contendunt,  nonnunquam  profluere 
cruorem  praeter  naturam  resolutum  atque  tenuem, 
neque  sponte  sua  cogendum.  Multo  saepius  ta¬ 
men,  quantum  percontatus,  aut  in  ipsis  curationi¬ 
bus  versatus,  comperire  potui,  iste  eruor,  vix  aut 
ne  vix  quidem,  sanguini  cujusvis  integerrimi  alie¬ 
nus  est. 

Ex  supra  comprehensis  patet  Purpuram  hce- 
morrhagicam  duobus  praesertim  malis  denuntia¬ 
ri  ;  nempe,  cute  summa  maculis  purpureis  foeda¬ 
ta,  necnon  sanguine  apud  membranas  mucosas 
fuso.  Interdum,  fere,  desunt  aliae  notae ;  certeve, 
indicia  mali  habitus,  valetudinis  contritae  virium¬ 
que  lapsarum,  non  prius  accedunt,  quam  sangui¬ 
nis  cursus  diutinus  et  copiosior  robur  demum  fre¬ 
gerit.  Cui  rei  insistendum  existimo ;  siquidem 
quidam  medici  errarunt,  hunc  morbum  semper  e 
viribus  conquassatis  exoriri  opinati. 

Praeter  haec,  nonnullis  hoc  malo  aegrotantium, 
artus  antea  dolent  et  languent,  quam  ipsius  pro¬ 
priae  notae  accesserint :  non  raro  mens  tristis  labi- 
tur,  et  membra  solvuntur,  per  integrum  malorum 
progressum  ;  imo  vero  defecit  anima.  Quidam 

febricitare  videntur ;  vicibus  nempe  alternis,  in¬ 
horrescunt  et  praeter  naturam  incalent:  vultus 
quoque  nonnunquam  perinde  erubuit,  quasi  fe¬ 
bris  hectica  exerceret.  Multi  tamen  febris  vacui 
sunt.  Viscerum  inflammatio  subacuta  quibus¬ 
dam  accidisse  apparet :  dolor  enim  pectoris  aut 
ventris  penetralibus  modo  inhaesit,  arteriis  simul 
aliquantum  concitatis.  Fere  semper  equidem  ar¬ 
teriae  paulo  crebrius  quam  corpore  sano,  atque 
languidius  moventur. 

Non  defuerunt,  quibus  contigere  tussis,  tensio 
ventris,  et  dolor  ejusdem  premente  manu  auctus  ; 
porro  actionis  ventriculi  turbatae  notae,  lingua  sor¬ 
dida,  alvus  tarda,  atque  dejectiones  nigrae.  Aliis 
vires  ciborum  concoctrices  intactae  manserunt. 
Quod  si  jam  diutius  hic  morbus  traxerit,  quantu¬ 
lumcunque  valetudo  initio  lapsa  fuerit,  demum 
conquassari  coepit  (id  quod  fluxus  ipse  sanguinis 
moliri  poterit),  facies  tandem  fit  lurida,  summam 
animi  et  corporis  resolutionem  denuntiatura : 
homo  tabescit,  diroque  hydrope  intumescit. 

Quamdiu  perstet  haec  valetudo,  dubium  est : 
modo  diebus  paucis  exactis,  in  salutem  aut  mor¬ 
tem  abiit,  alias  menses  aliquot  duravit.  Non- 

nulli  ex  improviso,  animas  canalibus  cruore  refer¬ 
tis,  absumuntur,  quod  supra  retuli :  quidam  viri¬ 
bus  ob  rivum  ingentem  emissum  labefactis  perie¬ 
runt  :  alii  actione  cujusvis  viscerum  perturbata : 
alios  pedetentim  quasi  enecuit  eruor  passu  lento 
corporis  ubique  fusus.  Permulti  demum  reva¬ 
luere,  vasis  lymphaticis  sanguinis  subter  summa 
cute  profusi  resorbendi  potentibus. 


DE  DIAGNOSI. 

Scorbutus  et  Typhus,  Purpuram  haemor¬ 
rhagicam  aliquantum  referunt ;  certeve  omni¬ 
um  horum  commune  est,  cutem  maculis  purpu¬ 
reis  vitiare.  Quomodo  igitur  morbus,  quem  pro¬ 
sequor,  ab  his  dignoscatur,  paucis  disputabo. 

Nondum  satis  lucis  Purpuree  haemorrha¬ 
gica  naturae  affulsit,  ut  exinde  causa  continens 
patescat :  neque  clare  constat,  quousque,  sedem, 
Scorbuto  discrepet.  Illud  vero  sine  dubio  con¬ 
venit,  hos  morbos  penitus  inter  se  differre,  nec 
Purpuram  haemorrhagicam  generi  Scorbuti 
mitiori  existimandam.  Haud  equidem  infician- 

dum,  illius  cum  hoc  communes  esse  maculas  purpu¬ 
reas  et  sanguinis  cursum.  Illi  tamen  multa  hu¬ 
jus  propria  desunt. 

Quem  Scorbutus  sit  plexurus,  ei  antea  contin¬ 
gere  solent  multa  lassae  valetudinis  indicia,  quam 
cutis  maculari,  et  sanguis  effluere  coeperunt: 
Qualia  sunt,  mens  demissa,  vires  artuum  solutae, 
ipsa  syncope ,  dolores,  vultus  luridus :  nimirum, 
habitus  malus  et  virium  resolutio  sanguinis  cur¬ 
sum  antecedunt ;  imo  vero,  ut  opinor,  gignunt. 
Contra,  quem  premit  Purpura  haemorrhagica , 
eum,  valetudine  non  prius  conquassata,  nec  prae¬ 
gressis  aliis  malis,  maculae  et  profluvia  sanguinis 
male  habent :  nempe  infirmitas  haec  signa  sequi¬ 
tur,  non  antecedit.  Quinetiam  Scorbutus  diu¬ 
turnitate  jam  confirmatus  notas  pessimas,  quae 
alteri  deficiunt,  vel  perraro  eveniunt,  facessit : 
dentes,  scilicet,  laxi  ex  alveolis  facile  excidunt ; 
gingivae  spongiosae  tument,  modo  exulcerantur ; 
anhelitus  foetet ;  membra  diro  hydrope  turgent. 
Huc  accedit,  maculis  (quae  non  principio  ipso 
prodeunt)  adjici  artus  torpentes  et  solutos,  cru¬ 
rum  ulcera  foeda,  suras  rigidas,  crebram  animae 
defectionem,  febremque  hecticam.  Quorum  pleris- 

que  semper  vacat  Purpura  hcemorrhagica ;  vel, 
si  quae  earum  urgeant,  haud  antea  invadunt, 
quam  eruor  jam  diutius  et  copiosius  fusus  robur 
fregerit.  Praeter  haec,  atque  prae  omnibus,  mor¬ 
bus,  de  quo  agimus,  neque  iisdem  causis  eviden¬ 
tibus,  quibus  Scorbutus ,  nascitur,  nec  eadem  cu¬ 
ratione  debellatur  :  scilicet,  neque  carnes  sale  con¬ 
ditae  et  putrescentes  ingestae  inferunt;  neque  suc¬ 
cus  citri  medicce ,  aliaque  remedia  istiusmodi,  tol¬ 
lere  possunt. 

Haud  difficile  erit  Typhum  a  Purpura  hce- 

'-i' 

morrhagica  discernere.  Haec  perraro  febris  in¬ 
diciis  stipatur ;  quod  si  quando  aeger  febricitat, 
notae  tamen  leviores  vexant ;  nec  delirium  acce¬ 
dit  :  quam  diutissime  porro  duravit,  citra  corpo¬ 
ris  animi  ve  robur  labefactatum.  Quem  autem 
Typhus  implicat,  ei  eveniunt  febris  incita¬ 
tissimae  signa,  petechiis  nondum  prodeuntibus : 
quae  quoque  viribus  cerebri  et  nervorum  jam 
plurimum  languescentibus  enascuntur :  quo  fit  ut 
petechiis  fere  semper  accedant  stupor,  delirium, 
tremor,  singultus,  sudores  gelidi,  pulsus  arteria¬ 
rum  exiles,  et  alia  ejusdem  generis.  Quibus  in 
animo  habitis,  dubitare  non  medico  licebit. 

DE  CAUSIS  ABDITIS. 

Uti  hujus  morbi  sedes  et  causa  continens, ita  quo¬ 
que  causae  abditae,  parum  hucusque  compertae  sunt. 
Illud  convenit,  nullam  aetatem,  neutrum  sexuum 
immunem  esse:  id  quod  usus  satis  superque  edocu¬ 
it.  Procliviores  tamen  sunt  molles,  irritabiles,  te¬ 
neri,  cuteque  tenuiori  donati.  Hinc  viri  minus 
quam  mulieres,  vegeti  et  rigidi  minus  quam  deli¬ 
cati,  adulti  minus  quam  impuberes,  opportuni  sunt. 
Indoles  strumosa  nequaquam  homines  Purpurer 
hcemorrhagicce  subeundae  aptare  habenda  est. 
Innumeri  enim  scrophula  inquinati  ea  vaca¬ 
runt. 

Pauperes  prae  divitibus  in  hunc  morbum  inci¬ 
dere  feruntur.  Denique,  hoc  unicum  de  causis 
abditis  jure  praedicari  videtur,  homines  laxos, 
flaccidis  carnibus  instructos,  potissimum  Purpura 
hcemorrhagica  aegrotare.  Nec  vero  celandum, 
interdum  homines,  quod  ad  alia,  sanos  et  validos, 

a 

ea  affici :  ideoque  expectandum,  dum  posteri  luce 
nova  hanc  argumenti  partem  illustraverint. 

DE  CAUSIS  EVIDENTIBUS. 

Confiteri  oportet  persaepe  latere  causas  ex¬ 
citantes  :  Usu  tamen  et  ratione  docti,  proponere 
haud  dubitamus,  omnia,  quae  vires  corporis  sol¬ 
vant,  partesve  solidas  emolliant  aut  laxent,  huic 
morbo  ciendo  esse  habilia.  Huc  spectant  vita 
ignava,  opificia  et  negotia,  quae  membra  exerceri 
non  sinunt,  vigilia  nocturna,  moestitia,  timor,  et 
alia  istiusmodi.  Hinc  artifices  in  conclavibus 
parum  spatiosis  nec  idoneo  perflatu  praeditis  ha¬ 
bitare  soliti,  in  Purpuram  haemorrhagicam  in¬ 
cidisse  feruntur. 

Quidam,  aliis  morbis  praegressis,  propositum 
sunt  perpessi :  verique  est  simile  hominem  malis 
acutis,  vel  interdum  longis  jam  finitis,  infirmatum, 
certe  ad  Purpuram  hcemorrliagicam  subeun¬ 
dam  aptiorem  fieri.  Accepimus  quoque  eandem 
subinde  rubeolae  atque  variolae  supervenisse ; 
mulieresque  jam  enixas  invasisse.  Longo  sermone 
hanc  prosequi  argumenti  partem,  inutile  duco : 

quum  enim  causa  continens  hucusque  tenebris  ver¬ 
satur,  causaeque  evidentes  jam  relatae  saepenumero 
non  hoc  malum  illatae  pariunt ;  quod  ipsum  por¬ 
ro  iisdem  absentibus  crebro  accessit :  multa  huc 
attinentia  adhuc  desiderari,  posterorum  ingenio 
patefacienda,  constat. 


QUASDAM  DE  CAUSA  CONTINENTE  AT¬ 
QUE  SIGNORUM  RATIONE. 

Satis  e  supra  comprehensis  patet,  medicos, 
nondum  hujus  morbi  sedem  detexisse :  ignorari 
nempe  causam,  quae  sublata  eum  tollat,  mutata 
mutet.  Cadavera  mortuorum  scalpello  incisa  et 
introspecta,  quam  minime  ejus  naturam  ostende¬ 
runt.  Nonnullis  profecto  lien  mollior,  amplior, 
compagisque  solutae  apparuit :  quod  tamen  Pur¬ 
puree  hcemorrhagictf  effectui,  non  causae,  esse 
perhibeo.  Modo  jecur  male  se  habuit ;  frequen¬ 
ter  eruor  profusus  vias  interiores  obturasse  con¬ 
spicitur  :  At  nemo  hujus  mali  paulo  scientior 
exinde  causam  continentem  deducere  nitetur. 


% 


i 

Nonnullis  placuit  sanguinem  ipsum  putrem, 
vel  ad  putredinem  praecipitem,  causam  esse  conti¬ 
nentem.  Quibus  duplicem  ob  rationem  assentiri 
nequeo :  imprimis,  scilicet,  corpus  vivum  putres¬ 
cere  non  potest ;  vitae  est  enim  potissimum  iis 
motibus  intestinis,  quibus  continetur  putredo, 
occurrere:  deinde,  vires  nequaquam  semper  hoc 
morbo  tentatis  languent :  imo  vero  interdum  opus 
est  venas  vacuefacere.  Neque  sunt  audiendi,  qui 
contendunt  eundem  carnibus  et  vasis  laxatis  con¬ 
tineri  :  manifestum  est  enim  valetudinem  flrmam 
modo  eum  comitari ;  necnon,  summam  partium 
solidarum  mollitiem,  citra  hunc  vel  alios  morbos 
ei  affines,  subesse  posse :  Haud  inficias  est  eun¬ 
dem,  quin  medici,  hoc  malo  et  scorbuto  invicem 
collatis,  neque  raro  confusis,  exinde  de  causa  con¬ 
tinente  medendique  ratione  multum  hallucinati 
fuerint. 

Batemannus*  et  PARUiusf,  quaedam  Pur¬ 
puree  hamorrhagica  exempla  ediderunt ;  quibus 

c 

*  Vide  “  Reports  on  the  Diseases  of  London,”  p.  130. 
f  Vide  “  Edinburgh  Medical  and  Surgical  Journal.'” 

innixi  contendunt  vasa  sanguine  praeter  debitum 
onusta  causam  esse  continentem.  Hi  clari  viri 
perhibent  arterias  et  venas  eo  usque  sanguine 
tursisse,  apud  aegros  jam  relatos,  ut  ubique  cor¬ 
poris  eruor  intus  profluxerit,  membranis  serosis 
haud  minus  quam  mucosis  eodem  fuso  gravatis  ; 
quinetiam,  alvum  expurgatam,  venas  arte  vacue¬ 
factas,  aliaque  materiae  demendae  idonea,  secundam 
valetudinem  revocasse ;  nec  paucis  aegrorum  san¬ 
guinem  jam  missum  tunicam  istam  corio  similem 
prae  se  tulisse  ;  atque  cor  et  arterias  aequo  vali¬ 
dius  et  citius  micuisse.  Eo  autem  in  horum  sen¬ 
tentiam  jurare  nolumus,  quod  saepenumero  corpo¬ 
ra  sanguine  plenissima  Purpura  haemorrhagica 
vacarunt.  Probabile  est  vasa  quoque  laxa,  certe- 
ve  vitiosa,  multum  ad  eandem  gignendam  operae 
collocare. 

Sequitur  ut  opinionem  Duncanianam,  om¬ 
nium,  ni  fallor,  verisimillimam  paucis  explicem. 
Duncanus,  Professor  *  Medicinae  Theoreticae 
venerandus,  comprobavit  sanguinem  hoc  morbo 
vexatis  fere  semper  fibrinae  pauperem  esse ;  nec 


*  Aud1  Praelectiones  Duncanianas. 

solummodo  fib?'inas  copiam  imminui,  verum 
insuper  eandem  aequo  laxiorem  esse.  Hunc  igi¬ 
tur  medicum  secutus,  conjicio  Purpuram  ha- 
morrhagicam  sanguine  tenuiori,  id  est  Jibrince 
pauperi,  necnon  hac  ipsa  justo  solutiori,  contineri. 
Inducor,  qui  ita  sentiam,  ex  eo  quod  exinde  sig¬ 
norum  ratio  patefieri  potest ;  non  aliunde,  uti  con¬ 
jicio,  deducenda.  Imprimis  enim,  habitus  san¬ 
guinis  jam  dictus  vasa  aliasque  solidas  partes  quo¬ 
dammodo  laxet  et  emolliat,  necesse  est :  e  san¬ 
guine  enim,  uti  pabulo,  fiunt  singulas  partium 
solidarum ;  quibus  ideo  fibrina ,  si  sanguini  de¬ 
ficiat,  minus  aequo  aderit.  Quinetiam,  suspicor 
plenitudinem  istam  vasorum,  de  quibus  Bate- 
m annus  et  Parrius  meminerunt,  ad  sangui¬ 
nem  fibrinas  jejunum  referendam  esse.  Hic 
humor  enim  pauperior  atque  tenuior  minus  quam 
ex  consuetudine  cordi  atque  arteriis  ciendis  fit 
habilis :  unde  secernenda  et  excernenda  minus 
secernantur  et  excernantur,  ideoque  corpus  im¬ 
pleatur,  necesse  est.  Vasa,  igitur,  omnia,  aliae- 
que  partes  solidae,  prae  sanguine,  eorum  fonte,  te¬ 
nuiori,  laxiorem  sibi  fabricam  induunt :  quae  ta¬ 
men  resolutioni  viribus  contritis  et  dilapsis  ori- 

uudae,  omnino  est  absimilis ;  laxitas  nimirum, 
quam  refero,  sui  similis  est,  Purpura  que  hae¬ 
morrhagicae  propria.  Supra  enim  edocui  hanc 
valetudinem  saepe  vegetos  adoriri. 

Si  demum  tam  grave  argumentum  conjectura 
aggredi  liceat,  perhibeo  causam  combinentem  esse 
“  humorum  circumeuntium  tenuitatem,  partes 
solidas  maximeque  arterias  et  venas  laxaturam, 
suique  similem.”  Quam  potius  probabilem,  quam 
comprobatam  et  veram  propono :  quae  tamen  eo 
magis  arridet,  quod  ea  usi  plurimum  signorum 
rationem  retegere  possumus.  V asa  nempe  laxa¬ 
ta  et  onusta  facile  sua  sponte  dirumpuntur  ;  qui¬ 
bus  diruptis,  cavernae  telae  reticulatae  cuti  subjec¬ 
tae  cruore  implentur  id  quod  maculas  constituit ; 
membranaeque  mucosa  sanguine  fuso  obturan¬ 
tur.  Robur  animi  et  corporis  demum,  serius 
ocyus,  dilabi  haud  admirandum  est :  tanta  enim 
moles  cruoris  effusa  hominem  infirmabit.  Fateor 
simul  plurima  hucusque  deesse,  hujus  mali  sedi 
et  naturae  penitus  illustrandis  apta. 

DE  PROGNOSI. 

Hucusque  argumento  proposito  exacto,  se¬ 
quitur  ut  eas  notas  explicem,  quae  eventum  fu¬ 
turum  prsenuncient.  Quum  vero  neque  causa  ne¬ 
que  signorum  ratio  adhuc  clarissime  perspectae  fue¬ 
runt,  manifestum  est  ea  quae  spem  aut  metum  in¬ 
dicent,  vel  expertum  interdum  fallere  posse. 

Quamvis  autem  exitum  venturum  praesagire 
non  semper  vel  peritissimo  liceat,  haud  inficias 
est  eundum,  quin  si  copia  sanguinis  ingens  intus 
prorumpit,  homo  valde  periclitetur.  Sunt  equi¬ 
dem  certi  fines,  quos  ultra  sanguis  profusus  cum 
vita  sociari  nequit :  quidam  igitur,  vel  antea  ve¬ 
geti,  subito,  anima  deficiente,  obiere :  alii  in  di¬ 
rum  hydropem  et  malum  habitum  incidere,  fluxu 
permagno  labefacti ;  minus  simul  copioso  quam 
qui  vitae  flammae  extinguendae  sit  habilis :  quos 
ideo  eventus  luctuosos,  si  multum  cruoris  pro¬ 
fluxerit,  metuere  oportet.  Usus  demum  compro¬ 
basse  videtur,  profluvia  sanguinis  hoc  morbo  af¬ 
fectos  debilitare ;  non  debilitatem  praegressam 

profluvia  inferre;  ideoque,  quanto  major  moles 
effluxerit,  tanto  magis  desperandum  esse  ;  quanto 
parcior,  tanto  minus  instare  periculi.  Neque  is 
in  discrimine  versatur,  qui  actione  cordis,  arteria¬ 
rum  et  cibi  concoctrice  integra  perfruitur ;  cui¬ 
que  maculae,  initio  purpureae,  demum  laete  ru¬ 
bere,  vel  disparere  coeperint.  In  praecipiti  est, 
quem,  sanguine  multo  jam  fuso,  febris  hectica 
corripit ;  nec  tutus  aut  salvus  futurus  haberi  po¬ 
test,  cui  animae  meatus  cruore  impeditus  spiri¬ 
tum  gravat,  tussimque  movet :  timendum  est 
enim,  ne  viribus  simul  quam  minime  dilapsis, 
derepente,  rivo  novo  intus  profluente,  strangule¬ 
tur. 


DE  CURATIONE. 

Nemo  hujus  mali  paulo  servantior,  necnon  eo¬ 
rum,  quae  medici  de  eodem  literis  mandaverint, 
scientior,  ignorare  potest,  medicos  fere  omnes  iis¬ 
dem  nixos  esse  remediis,  quodcunque  de  ejus  na¬ 
tura  senserint :  et  quantum  cunque  de  ea  re  inter 
se  distiterint :  quippe  qui  non  ex  istis  rationibus 

medendi  rationem  deduxere ;  at  potius,  huic  mor¬ 
bo  occurrere  conati  sunt,  iis  remediis  concessis, 
quae  in  alios  ei  quodammodo  affines  prodesse  usu 
cognoverint.  Consilia  medendi  quae  vocantur 
proponere,  aliquando  difficilius  est,  ob  causas  sa¬ 
tis  evidentes :  quae  tamen  prolata  siquidem  or¬ 
dine  lucido  curationem  ornant,  in  animo  est  haec- 
ce  proferre :  nimirum,  oportet 

I.  Causas  Excitantes  submovere. 

II.  Fluxum  Cruoris  cohibere. 

III.  Viribus,  si  concidant,  succurrere. 

IV.  Corpus  vacuefacere,  siquis  plenior  et  firmus, 

citra  causas  evidentes  admotas,  aegrotat. 

I.  De  causis  subducendis  multa  conscribere 
alienum  foret  et  supervacuum.  Siquidem  igna¬ 
via  inter  eas  praepollet,  constat  aegro  indies  esse 
ambulandum  vel  equitandum,  modice  et  citra  fa¬ 
tigationem  ;  eo  ut  secernenda  rite  secernantur,  et 
excernenda  rite  excernantur.  Quaecunque  ani¬ 
mum  solicitum  aut  tristem  habeant,  corpusque 
solvant  aut  hebetent,  summa  cura  fugi  debebunt. 
Somni  nocturni  conciliandi :  habitare  hominem 

oportet  in  conclavi  ampliori  et  lucido,  quod  auris 
aestivis,  solique  hiberno  objiciatur.  Vestitus  op¬ 
time  conveniet,  qualis  citra  sudorem,  sub  omni¬ 
geno  coelo,  cutem  leviter  et  continenter  spirare  si¬ 
nat. 

II.  Sanguinis  profluvium  aequo  copiosius,  me¬ 
dicamentis  adstringendo  et  refrigerando  idoneis, 
compesci  debet.  Hujusmodi  sunt  kino,  super suU 
phas  argillce  et  potassce ,  cortex  Querci  peduncu- 
latce ,  cortex  Cinchonce  officinalis ,  infusum  Rosee 
Gallicce ,  necnon  acida  fossilia ,  praesertim  sul¬ 
phur  icum.  Haec  omnia  interdum  opem  tulerunt : 
nec  vero  ea  laudibus  summis  dignamur,  quas  non¬ 
nulli  contulere  :  valde  enim  suspicamur,  naturam 
ipsam,  potius  quam  medicinam,  complures  ad  sa¬ 
lutem  reduxisse.  Si  gingivae  aut  fauces  effusum 
sanguinem  exhibent,  os  erit  gargarisandum  :  huc 
satis  respondebit  decoctum  corticis  Cinchonx 
officinalis,  paululo  tincturae  myrrhee  acidique 
sulphurici  aromatici  mistum.  Fluxus  sangui¬ 
nis,  aegro  jam  pleno,  necdum  infirmato,  frequen¬ 
ter  venis  arte  vacuefactis  cedit.  De  hoc  auxilii 
genere  (IV.)  mox  fusius  disserendum. 

III.  Viribus  inedia,  moestitia,  ignavia,  ali- 
undeve  fractis,  succurrendum  erit.  Ni  ventricu¬ 
lus  irritabilis  respuat,  cinchona  officinalis  prode¬ 
rit.  Tinctura  muriatis  ferri  non  aliena  erit : 
carnibus  porro  vescendum.  Vinum  rubrum  Lu- 
sitanicum,  atque  cerevisia  meracior,  multum  re¬ 
creabunt.  Ne  multa,  omnibus  modis,  maxime- 
que  victu  opimo,  id  est,  cibis  fibrince  et  gelatince 
ditioribus,  mens  et  corpus  refocillanda  sunt. 

IV.  Denique,  quoniam  pleni  et  firmi,  causa 
excitante  nulla  praegressa,  aut  latente,  aliquando 
Purpura  haemorrhagica  torquentur,  manifestum 
est  hos  potius  esse  sedandos  quam  concitandos, 
extenuandos  quam  implendos.  Quicunque  igi¬ 
tur  validus,  citra  causam  evidentem  illatam,  hanc 
valetudinem  patitur  ;  ei  alvus  acriter  solicitanda, 
ingestis  prius  sub-muriate  hydrargyri ,  radice 
convolvuli  jalapce  misto,  deinde  quovis  salium 
mediorum  :  venas  porro  deplendae,  aut  hirudini¬ 
bus  impositis,  aut  icta  vena  brachii.  Eoque  po¬ 
tius  hisce  utendum  remediis,  si  homo  febricitat, 
lingua  sorde  candida  fuscave  tegitur ;  arteriaeque 
citius  et  durius  saliunt,  quam  fert  natura ;  sive 

dolores  viscerum  et  tussis  nihil  exscreatura,  ex¬ 
ercent.  Nec  solummodo,  inter  haec,  alvus  pur¬ 
ganda,  sanguisque  mittendus ;  verum  insuper, 
subinde  partem  dolentem,  emplastro  meloes  vesi- 
catorn  imposito,  exulcerare  opus  est. 

Cum  vero  sanguinis  profluvium  tandem,  serius 
ocyus,  vel  fortissimos  infirmat ;  remediis  supra 
descriptis  jam  tempestive  concessis  supervenire 
debebunt  medicamina  roborando  habilia,  de  qui¬ 
bus  antea  memini,  victus  satis  aliturus,  vitaeque 
genus  menti  et  corpori  firmandis  accommodatum. 

